Een klag teen Duduzane teruggetrekDuduzane Zuma daag Dinsdag by die Randburg-landdroshof op. (Foto: Mia Spies/Twitter) Een van die aanklagte van strafbare manslag teen Duduzane Zuma, seun van oudpres. Jacob Zuma, wat ná ŉ noodlottige motorongeluk aangekla is, is Dinsdagoggend in die Randburg-landdroshof teruggetrek. Duduzane het weer vanoggend in dié hof verskyn in verband met die dood van twee passasiers van ŉ minibustaxi in Februarie 2014. Hy het met sy Porsche teen die minibustaxi gebots. eNuus berig dat die hof vandag een aanklag van strafbare manslag laat vaar het omdat een van die oorledenes ŉ bestaande mediese toestand gehad het. Duduzane staan dus nou tereg op een aanklag van strafbare manslag asook ’n aanklag van roekelose en nalatige bestuur nadat daar aanvanklik twee aanklagte van strafbare manslag teen hom aanhangig gemaak is. Duduzane het onskuldig gepleit op alle aanklagte teen hom, het eNuus berig. Phumzile Dube is destyds in die botsing dood. Nog ŉ passasier, Nanki Jeanette Mashaba‚ wat in die ongeluk beseer is, is ŉ paar weke later oorlede. Die Nasionale Vervolgingsgesag (NVG) het aanvanklik besluit om Duduzane nie in verband met die noodlottige botsing te vervolg nie. In die geregtelike ondersoek wat daarna plaasgevind het, is daar later wel bevind dat Duduzane nalatig was en vir strafbare manslag vervolg kan word. In ŉ verklaring wat vanoggend deur sy regsverteenwoordiger in die hof voorgelees is, erken hy wel dat hy destyds beheer oor sy voertuig verloor het nadat hy ŉ waterpoel getref het. eNuus berig die hof het gedurende vandag se verrigtinge aan Duduzane gevra waar sy pa is, aangesien Zuma by die meeste van sy seun se hofverskynings teenwoordig was. Hy het geantwoord dat sy pa onderweg is. Duduzane is een van die oudpresident se 22 kinders. Die verhoor duur voort.